Masnedøfort
Masnedøfort var et kystfort på Masnedø ved Vordingborg. Fortet blev opført i 1912–15 som led i forsvaret af Sjælland og København. Det var bemandet under 1. Verdenskrig, men kom ikke i brug. Til gengæld blev fortet angrebet den 9. april 1940 af tyske faldskærmssoldater, for at tyskerne kunne få kontrollen over den nærliggende Storstrømsbro.
Efter 2. Verdenskrig blev fortet ombygget af Søværnet til at fungere som depot for søminer. Minerne fra depotet blev udskibet fra den nærliggende tidligere færgehavn på Masnedø. Minedepotet blev nedlagt i 1973 og overdraget til Vordingborg Kommune, som bl.a. anvender det som hjemmeværnsgård og til kunstudstillinger. Danmarks Borgcenter i Vordingborg arrangerer lejlighedsvis guidede ture på fortet.